|  |  |
| --- | --- |
| |  | | --- | | Til de på vedhæftede høringsliste anførte myndigheder og organisationer m.fl. | |
| Høring om udkast til ny bekendtgørelse om arbejdsskadesikring under befordring til og fra arbejde |

Hermed sendes udkast til ændring af bekendtgørelse nr. 939 af 26. november 2003 om arbejdsskadesikring under befordring til og fra arbejde, idet Arbejdstilsynet skal anmode om eventuelle bemærkninger til udkastet.

Bemærkningerne bedes være Arbejdstilsynet i hænde senest den 21. november 2016 kl. 13.00.

Der medsendes endvidere et notat, som nærmere beskriver overvejelserne bag de enkelte ændringer i udkastet til ny bekendtgørelse.

Det bemærkes i øvrigt, at den daværende Arbejdsskadestyrelse den 4. maj 2016 sendte en høring om ændring af bekendtgørelsen, hvorefter arbejdstagere uden fast eller sædvanligt arbejdssted også ville være dækket af arbejdsskadesikringsloven under befordring, hvis befordringen foregik i et køretøj, stillet til rådighed af arbejdsgiveren. Ændringen var baseret på en dom fra EU-domstolen vedrørende forståelse af begreberne arbejdstid og hvileperiode for arbejdstagere uden fast arbejdssted i forhold til EU’s arbejdstidsdirektiv.

På baggrund af flere af de modtagne høringssvar har Arbejdstilsynet foretaget en nærmere vurdering af rækkevidden af EU-domstolens afgørelse, idet det blev gjort gældende, at der ikke af dommens præmisser kunne udledes, at det var en betingelse for at anse transporten som arbejdstid, at denne skete i et køretøj, som arbejdsgiveren havde stillet til rådighed.

Arbejdstilsynet har på dette grundlag vurderet dommen på ny og er enig i, at det ikke er en betingelse, at transporten skal have fundet sted i arbejdsgiverens køretøj. Denne betingelse er derfor udgået af nærværende udkast til ny bekendtgørelse.

Endvidere blev der i flere høringssvar peget på et behov for tydeliggørelse og præcisering af praksis på andre områder i bekendtgørelsen.

På denne baggrund er bekendtgørelsen blevet opdateret og gennemskrevet i forhold til udviklingen i praksis Det fremsendte udkast til bekendtgørelse er derfor en gennemskrivning af bekendtgørelsen med en delvis ny struktur. Ud over ændringen som følge af EU-domstolens dom er der alene tilsigtet at ajourføre bekendtgørelsen i forhold til gældende praksis.

Eventuelle spørgsmål i anledning af høringen kan rettes til undertegnede på telefon

7220 8657 eller pr. mail til tem@at.dk.

Venlig hilsen

Tor Even Münter